**Likumprojekta „Grozījumi Meža likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Aizsardzības ministrijas iniciatīvu, sadarbībā ar Zemkopības ministriju, ņemot vērā:   1. Ministru kabineta 2015. gada 22. decembra sēdes protokollēmuma Nr. 68 91. § “Informatīvais ziņojums “Par Nacionālo bruņoto spēku mācību infrastruktūras attīstību un paplašināšanu””; 2. Ministru kabineta 2016. gada 3. maija rīkojumu Nr. 275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” – pasākumus Nr. 77.3. “Izveidot divus reģionālā līmeņa poligonus, uzlabojot apstākļus Zemessardzes vienību kolektīvās apmācības īstenošanai” un Nr. 79.1. “Attīstīt NBS mācību infrastruktūru, t.sk. Ādažu un Lāčusila poligonus, lai nodrošinātu nepieciešamās prasības plašāka mēroga apvienoto militāro mācību organizēšanai”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Meža likuma (turpmāk – Likums) 4. pants noteic subjektu loku, uz kuriem attiecināmas Likuma normas. Likums noteic, kas ir valsts meža zeme, kā arī atmežošanas, koku ciršanas kārtību un citus nosacījumus.  Saskaņā ar Ministru kabineta 2015. gada 22. decembra sēdes protokollēmuma Nr. 68 91. § “Informatīvais ziņojums “Par Nacionālo bruņoto spēku mācību infrastruktūras attīstību un paplašināšanu”” tika konceptuāli atbalstīta Ādažu poligona un mācību lauka “Lāčusils” paplašināšana.  Aizsardzības ministrija Ādažu poligona paplašināšanai ir pārņēmusi valdījumā no Zemkopības ministrijas ~5 200 ha meža zemes, kuras apsaimniekošanu un aizsardzību līdz šim veica akciju sabiedrība “Latvijas valsts meži”. Savukārt mācību lauka “Lāčusils”, kas atrodas Alūksnes novadā, paplašināšanai plānots no Zemkopības ministrijas Aizsardzības ministrijas valdījumā pārņemt ~2 400 ha.  Vidējā termiņā Nacionālo bruņoto spēku kaujas spēju nodrošināšanai Aizsardzības ministrija plāno paplašināt un attīstīt arī citu Nacionālo bruņoto spēku mācību infrastruktūru un izveidot jaunus militāros objektus – bāzes. Pēc darbu pabeigšanas, ierakstot nekustamos īpašumus zemesgrāmatā uz valsts vārda Aizsardzības ministrijas personā, Aizsardzības ministrijas valdījumā un Valsts aizsardzības militāro objektu un iepirkumu centra apsaimniekošanā un pārvaldīšanā (Ministru kabineta 2009. gada 15. decembra noteikumu Nr. 1418 „Valsts aizsardzības militāro objektu un iepirkumu centra nolikums” 2.1. punkts) nonāks apjomīgas meža zemju platības.  Līdz šim Valsts aizsardzības militāro objektu un iepirkumu centra apsaimniekošanā un pārvaldīšanā atradās 4 520 ha meža zemes, bet pēc iepriekš minētajām izmaiņām apsaimniekojamās meža platības palielināsies vairāk nekā divas reizes.  Aizsardzības ministrijas valdījumā esošo mežu svarīgākā nozīme ir nodrošināt aizsargfunkciju aktīvas militārās darbības teritorijām, kalpojot par barjeru, kura slāpē troksni un paaugstina militāro mācību vietu drošību. Liela ir arī to nozīme kā militāro mācību vietai, kur tiek apgūtas kaujas iemaņas ierobežotas pārredzamības apstākļos un izdzīvošanas prasmes. Ņemot vērā šīs funkcijas, koki Aizsardzības ministrijas valdījumā esošajos militārajos poligonos tiek izcirsti, lai izbūvētu militāro infrastruktūru vai pielāgotu šīs teritorijas militāro mācību vajadzībām.  Atsevišķos gadījumos koku ciršana jāveic lielos apjomos un īsā termiņā, kas ir papildu uzdevumi Valsts aizsardzības militāro objektu un iepirkumu centra ieplānotajiem darbiem. Aizsardzības ministrijai ir jāievēro Publiskas personas mantas atsavināšanas likumā noteiktā kārtība, t.i., apaļos kokmateriālus nevar vienkāršotā veidā pārdot izsolē. Sākumā nevajadzīgā kustamā manta jāpiedāvā Aizsardzības ministrijas padotības iestādēm. Ja tām šī manta nav nepieciešama, tā tiek piedāvāta nodošanai bezatlīdzības ceļā publiskām personām un sabiedriskā labuma organizācijām.  Līdzšinējā pieredze liecina, ka publiskās personas un sabiedriskā labuma organizācijas piesakās uz salīdzinoši maza apjoma apaļajiem kokmateriāliem, bet attiecībā uz liela apjoma kokmateriāliem pastāv risks, ka tās nepiesakās. Tikai tad, ja neviens nepiesakās, kokmateriālus var pārdot izsolē. Attiecīgi atsavināšanas procesā, kurš ilgst vairākus mēnešus (pat pusgadu), kokmateriāli daļēji zaudē savu kvalitāti un lielākoties ir derīgi tikai kā malka. Turklāt sarežģījumus rada atbilstošu uzglabāšanas vietu trūkums militārajās teritorijās, jo teritorijas tiek intensīvi izmantotas mācībām. Papildus tam kokmateriāli, kas izvietoti gar grants ceļiem, arī apgrūtina militāro poligonu izmantošanu/apsaimniekošanu.  Šādos gadījumos, kad nepieciešams ātri atbrīvot apjomīgu teritoriju no kokiem, iespējams uz līguma pamata šos darbus uzdot akciju sabiedrībai “Latvijas valsts meži”, kas atbilstoši savai pieredzei un tehniskajām iespējām var nodrošināt nepieciešamo atmežošanu, koku izciršanu un kokmateriālu realizēšanu. Attiecīgi tiek ierosināts papildināt Likuma 4. pantu ar 2.2 daļu, nosakot, ka militārajos objektos Aizsardzības ministrija koku ciršanas tiesības un īpašumtiesības uz nocirstajiem kokiem uz līguma pamata var nodot akciju sabiedrībai “Latvijas valsts meži”.  Plānotais jaunais regulējums atbilst arī Publiskas personas finanšu līdzekļu un mantas izšķērdēšanas novēršanas likuma 3. panta 2. apakšpunktam, kas noteic, ka publiskas personas rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu.  Gadījumos, ja koku ciršanas tiesības netiks nodotas akciju sabiedrībai “Latvijas valsts meži”, Valsts aizsardzības militāro objektu un iepirkumu centrs koku ciršanas darbus organizēs līdz šim piemērotajā kārtībā – izsludinot publisko iepirkumu koku ciršanas darbu veikšanai.  Likuma mērķis ir veicināt meža ekonomiski, ekoloģiski un sociāli ilgtspējīgu apsaimniekošanu un izmantošanu. Savukārt Aizsardzības ministrijas mērķis, veicot Aizsardzības ministrijas valdījumā esošo valsts mežu apsaimniekošanu, ir valsts drošības un aizsardzības funkciju nodrošināšana. Tā kā Aizsardzības ministrijas un Likumā noteiktie valsts meža apsaimniekošanas mērķi ir dažādi, nepieciešams izdarīt grozījumus Likumā, papildinot Likuma 4. pantu ar sesto daļu un nosakot, ka uz valsts meža zemi, kura ierakstāma un ierakstīta zemesgrāmatā uz valsts vārda Aizsardzības ministrijas personā, neattiecas Meža likuma attiecīgajās nodaļās noteiktie un uz nodaļās noteikto deleģējumu pamata izdotie Ministru kabineta noteikumi – koku ciršanas noteikumi, meža reproduktīvā materiāla noteikumi, meža atjaunošanas un ieaudzēšanas noteikumi, atmežošanas noteikumi un noteikumi par dabas aizsardzību meža apsaimniekošanā. Papildus Likums tiek papildināts ar 4. panta septīto daļu, nosakot, ka uz valsts meža zemi, kura ierakstāma un ierakstīta zemesgrāmatā uz valsts vārda Aizsardzības ministrijas personā īpaši aizsargājamās dabas teritorijās, mikroliegumos un Baltijas jūras un Rīgas jūras līča piekrastes aizsargjoslā neattieksies Likuma 4. panta sestās daļas 1., 4. un 5. punkts.  Aizsardzības ministrijas tiesiskajā valdījumā atrodas 7 660 ha meža zemes, no tiem mežs aizņem ap 60% jeb 4 520 ha, pārējo meža zemju platību aizņem purvi, virsāji, smiltāji. Apmēram 80% mežu ir noteikti saimnieciskās darbības ierobežojumi, jo tie atrodas īpaši aizsargājamās dabas teritorijās (aizsargājamo ainavu apvidū „Ādaži”, dabas liegumā „Lieluikas un Mazuikas ezeri”, dabas parkos „Piejūra”, „Pape”, „Daugavas loki”, Gaujas nacionālajā parkā) vai Baltijas jūras un Rīgas jūras līča piekrastes ierobežotas saimnieciskās darbības joslā.  Attīstot jau esošos poligonus, kā arī izveidojot jaunus militāros poligonus, infrastruktūras izveide tiek plānota, lai pēc iespējas mazāk skartu īpaši aizsargājamās dabas teritorijas. Piemēram, plānotajā Lāčusila poligona teritorijā īpaši aizsargājamās dabas teritorijas un mikroliegumi būs ~30% no kopējās poligona teritorijas, attiecīgi militārā poligona infrastruktūru, kur tas iespējams, ir paredzēts izvietot teritorijās, kas nav īpaši aizsargājamās dabas teritorijas. Turklāt, izmantojot valsts meža zemi aizsardzības uzdevumu izpildei, Aizsardzības ministrijas interesēs ir iespējami saglabāt mežu, jo tas veido drošības zonu, kā arī nodrošina trokšņu izolāciju.  Apstiprinot likumprojektā iekļautos izņēmumus no Meža likuma noteikumiem, tiks būtiski sekmēta militāro poligonu izveide un attīstība, kā rezultātā tiks nodrošināts uzņemošās valsts atbalsts sabiedroto spēku klātbūtnei Latvijas teritorijā, paplašinot sabiedroto spēju uzņemšanai nepieciešamo infrastruktūru un apmācību iespējas. Vienlaikus likumprojektā noteiktie izņēmumi paredz, ka valsts meža zemē, kura ierakstāma un ierakstīta zemesgrāmatā uz valsts vārda Aizsardzības ministrijas personā īpaši aizsargājamās dabas teritorijās, mikroliegumos un Baltijas jūras un Rīgas jūras līča piekrastes aizsargjoslā joprojām tiks ievēroti Likumā noteiktie koku ciršanas noteikumi, atmežošanas noteikumi un noteikumi par dabas aizsardzību meža apsaimniekošanā. Izņēmums Likumā attiecībā uz īpaši aizsargājamām dabas teritorijām, mikroliegumiem un Baltijas jūras un Rīgas jūras līča piekrastes aizsargjoslu attieksies uz meža reproduktīvā materiāla noteikumiem un meža atjaunošanas un ieaudzēšanas noteikumiem.  Ņemot vērā likumprojektā paredzētās izmaiņas, lai noteiktu kārtību, kādā tiks veikta Aizsardzības ministrijas valdījumā esošo mežu pārvaldīšana, Aizsardzības ministrija izstrādās attiecīgu iekšējo normatīvo aktu.  Likuma 1. panta trešajā punktā ir noteikts, ka atmežošana ir personas darbības izraisīta meža pārveidošana citā zemes lietošanas veidā. Likuma 41. panta pirmā daļa nosaka, ka platību atmežo, ja tas nepieciešams būvniecībai, derīgo izrakteņu ieguvei, lauksaimniecībā izmantojamās zemes ierīkošanai un īpaši aizsargājamo biotopu atjaunošanai un ja personai ir izdots kompetentas institūcijas administratīvais akts, kas tai piešķir tiesības veikt minētās darbības, un persona ir kompensējusi valstij ar atmežošanas izraisīto negatīvo seku novēršanu saistītos izdevumus.  Likumprojekts paredz papildināt Likuma 41. panta pirmo daļu, nosakot, ka papildus jau šajā pantā noteiktajiem platības atmežošanas pieļaujamajiem gadījumiem platību var atmežot arī valsts drošības un aizsardzības vajadzībām. Tiek papildināta arī Likuma 41. panta otrā daļa, nosakot, ka uz publisko personu, kas veic darbības valsts drošības un aizsardzības nodrošināšanai, neattiecina šā panta pirmajā daļā minēto kompensāciju. Grozījumi Likuma 41. panta pirmajā daļā un otrajā daļā attiecas uz meža zemēm, kas nav Aizsardzības ministrijas valdījumā.  Šādi noteikumi Likumā ietverti, lai saskaņā ar Nacionālo bruņoto spēku attīstības plānu rastu iespēju attīstīt un paplašināt mācību militāro infrastruktūru, kas atrodas uz meža zemes (īpaši – poligonus un šautuves) un kas nav saistīta ar būvniecības procesu, kā arī nodrošinātu aeronavigācijas pakalpojumu sniegšanai nepieciešamo zemes sakaru, navigācijas un novērošanas iekārtu izvietošanu, to drošības prasības un tehniskās ekspluatācijas prasības.  Saskaņā ar Likuma 41. panta pirmās daļas noteikumiem personai, kas plāno atmežošanu, nepieciešams kompetentas institūcijas izdots administratīvais akts, kas tai piešķir tiesības veikt minētās darbības. Ja platību plānots atmežot valsts drošības un aizsardzības vajadzībām, Aizsardzības ministrija kompetentajai institūcijai – Valsts meža dienestam – iesniegs atmežošanas saskaņojumu. Aizsardzības ministrijai atmežošanas gadījumos jāvienojas ar zemju īpašniekiem par abpusēji izdevīgiem noteikumiem un piemērotāko sadarbības modeli attiecīgajā teritorijā, kā arī jāņem vērā dabas aizsardzību reglamentējošo normatīvo aktu prasības. Atsavinot privātpersonām meža zemi, ir jāievēro Latvijas Republikas Satversmes 105. pants (*Ikvienam ir tiesības uz īpašumu. Īpašumu nedrīkst izmantot pretēji sabiedrības interesēm. Īpašuma tiesības var ierobežot vienīgi saskaņā ar likumu. Īpašuma piespiedu atsavināšana sabiedrības vajadzībām pieļaujama tikai izņēmuma gadījumos uz atsevišķa likuma pamata pret taisnīgu atlīdzību.*) un Sabiedrības vajadzībām nepieciešamā nekustamā īpašuma atsavināšanas likumā noteiktais. |
| 3. | Projekta izstrādē iesaistītās institūcijas | Aizsardzības ministrija, Zemkopības ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018.** | **2019.** | **2020.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | Projekts šo jomu neskar | Projekts šo jomu neskar | Projekts šo jomu neskar | Projekts šo jomu neskar | Projekts šo jomu neskar |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |
| 1.2. valsts speciālais budžets |
| 1.3. pašvaldību budžets |
| 2. Budžeta izdevumi: | Projekts šo jomu neskar | Projekts šo jomu neskar | Projekts šo jomu neskar | Projekts šo jomu neskar | Projekts šo jomu neskar |
| 2.1. valsts pamatbudžets |
| 2.2. valsts speciālais budžets |
| 2.3. pašvaldību budžets |
| 3. Finansiālā ietekme: | Projekts šo jomu neskar | Projekts šo jomu neskar | Projekts šo jomu neskar | Projekts šo jomu neskar | Projekts šo jomu neskar |
| 3.1. valsts pamatbudžets |
| 3.2. speciālais budžets |
| 3.3. pašvaldību budžets |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | Projekts šo jomu neskar | Projekts šo jomu neskar | Projekts šo jomu neskar | Projekts šo jomu neskar |
| 5. Precizēta finansiālā ietekme: | X | Projekts šo jomu neskar | Projekts šo jomu neskar | Projekts šo jomu neskar | Projekts šo jomu neskar |
| 5.1. valsts pamatbudžets |
| 5.2. speciālais budžets |
| 5.3. pašvaldību budžets |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projekts šo jomu neskar | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai valsts mežos, kuri ir ierakstāmi un ierakstīti zemesgrāmatā uz valsts vārda Aizsardzības ministrijas personā, nocirstos kokus varētu realizēt īsākā laika periodā, ir nepieciešams grozījums Publiskas personas mantas atsavināšanas likumā, nosakot, ka Publiskas personas mantas atsavināšanas likuma noteikumi nav piemērojami tās produkcijas atsavināšanai, kura iegūta valsts meža zemē, kura ierakstāma un ierakstīta zemesgrāmatā uz valsts vārda Aizsardzības ministrijas personā. Tāpat nepieciešams papildināt likuma 2. pantu, nosakot, ka 2. panta trešās daļas noteikumi ir attiecināmi uz produkcijas atsavināšanu, ja tiek īstenoti līgumā starp Aizsardzības ministriju un akciju sabiedrību “Latvijas valsts meži” ietvertie noteikumi par koku ciršanu, nosakot, ka koki pēc nociršanas kļūst par akciju sabiedrības “Latvijas valsts meži” īpašumu. |
| 2. | Atbildīgā institūcija | Aizsardzības ministrija |
| 3. | Cita informācija | Grozījumi Meža likumā un Publiskas personas mantas atsavināšanas likumā apstiprināšanai ir virzāmi vienlaikus. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide nav nepieciešama.  Aizsardzības ministrijas valdījumā esošo meža zemju apsaimniekošanu atbilstoši Ministru kabineta 2009. gada 15. decembra noteikumu Nr. 1418 „Valsts aizsardzības militāro objektu un iepirkumu centra nolikums” 2.1. apakšpunktam nodrošina Valsts aizsardzības militāro objektu un iepirkumu centrs. Likumprojekts paredz noteikt izņēmumus attiecībā uz Aizsardzības ministrijas valdījumā esošo meža zemju apsaimniekošanu, tādējādi vienkāršojot to meža zemju (izņemot īpaši aizsargājamo dabas teritoriju) apsaimniekošanu, kas tiek izmantotas valsts drošības un aizsardzības nodrošināšanai. |
| 3. | Cita informācija | Nav |

Aizsardzības ministrs Raimonds Bergmanis

I. Buda, tālr. 67335031

[Inara.Buda@mod.gov.lv](mailto:Inara.Buda@mod.gov.lv)

v\_sk = 2098